Ayiti-Politik: Deziyasyon yon Premye Minis se pou Semèn sa a, daprè Prezidan Privert
Chèf deta a, ki pase 2 semèn ap fè konsiltasyon sou chwa yon Premye Minis, pwomèt l ap renmèt pouvwa a nan dat 14 Me 2016 la, jan akò pouvwa egzekitif ak pouvwa lejislatif la te siyen an prevwa l la.
WASHINGTON DC — Prezidan pwovizwa ayisyen an, Jocelerme Privert, pwomèt li pral chwazi yon Premye Minis semèn sa a, dapre akò pouvwa egzekitif la ak pouvwa lejislatif la te siyen nan dat 5 fevriye 2016 la. Korespondan nou Renan Toussaint di nou chèf deta a pran angajman sa a nan weekend nan pandan yon vizit li t ap fè nan pwovens natal li, Depatman Nip. Palman an gen pou l apwouve chwa nouvo chèf gouvènman enterimè ki pral ranplase Evans Paul la. Yon lòt kote Prezidan Privert, ki t ap prezante yon bilan sou sitiyasyon finansye peyi a, pwopoze yon rediksyon nan kantite ministè yo pou peyi a kapab fè ekonomi. Lidè ayisyen an lanse yon apèl bay Premye Minis enterimè a, Evans Paul, pou mande l pa ni nonmen ni enstale manm gouvènman an ke administrasyon Martelly a te nonmen avan li te kite pouvwa a nan dat 7 fevriye 2016 la. Prezidan an, ki poko fin rankontre ak klas politik la sou chwa nouvo Premye Minis la, gen pou l fè konsiltasyon sou kesyon an ak prezidan 2 chanm yo. Anfen, Polis Nasyonal d Ayiti (PNH) prezante rapò li sou diferan aktivite enstitisyon an mennen pandan 30 jou ki pase yo. Pòtpawòl adjwen PNH la, Garry Desrosiers, di ajan-d-polis yo te sezi plizyè zam e yo fè plizyè arestasyon. Misye Desrosiers ajoute fòs de lòd yo kontinye ap chache plizyè moun yo sispèk ki te patisipe nan yon seri de krim pandan mwa pase yo -pami yo yon polisye ki blese ak manchèt nan yon biwo dwann nan Plato Santral la.